CELEX: 32021D0044
Language: sk
Date: 2021-01-19 00:00:00
Title: Vykonávacie rozhodnutie Komisie (EÚ) 2021/44 z 19. januára 2021, pokiaľ ide o povolenie pre Taliansko naďalej používať určité približné odhady na výpočet základu vlastných zdrojov založených na DPH v súvislosti s prepravou osôb do konca roka 2024 [oznámené pod číslom C(2020) 71] (Iba talianske znenie je autentické)

21.1.2021   
               
               
                  SK
               
               
                  Úradný vestník Európskej únie
               
               
                  L 20/1
               
            
         VYKONÁVACIE ROZHODNUTIE KOMISIE (EÚ) 2021/44
         z 19. januára 2021,
         pokiaľ ide o povolenie pre Taliansko naďalej používať určité približné odhady na výpočet základu vlastných zdrojov založených na DPH v súvislosti s prepravou osôb do konca roka 2024
         
            
               [oznámené pod číslom C(2020) 71]
            
         
         (Iba talianske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 6 ods. 3 druhú zarážku,
         po konzultácii s Poradným výborom pre vlastné zdroje,
         keďže:
         
                     (1)
                  
                  
                     Podľa článku 371 smernice Rady 2006/112/ES (2) členské štáty, ktoré k 1. januáru 1978 oslobodzovali od dane transakcie uvedené v zozname v časti B prílohy X k uvedenej smernici, ich môžu naďalej oslobodzovať od dane v súlade s podmienkami, ktoré sa uplatňovali v danom členskom štáte k uvedenému dátumu. V súlade s článkom 2 ods. 2 nariadenia (EHS, Euratom) č. 1553/89 sa uvedené transakcie majú zohľadniť pri určení základu vlastných zdrojov založených na dani z pridanej hodnoty (DPH).
                  
               
                     (2)
                  
                  
                     Vykonávacím rozhodnutím Komisie (EÚ, Euratom) 2015/2190 (3) sa Taliansku povolilo používať na účely výpočtu základu vlastných zdrojov založených na DPH od 1. januára 2015 do 31. decembra 2019 približné odhady, pokiaľ ide o prepravu osôb a iné transakcie uvedené v bode 10 časti B prílohy X k smernici 2006/112/ES.
                  
               
                     (3)
                  
                  
                     Taliansko vo svojom liste z 2. apríla 2019 požiadalo Komisiu o povolenie naďalej pri výpočte základu vlastných zdrojov založených na DPH používať určité približné odhady. Taliansko najmä nie je schopné uskutočniť presný výpočet základu vlastných zdrojov založených na DPH v prípade transakcií uvedených v časti B bode 10 prílohy X k smernici 2006/112/ES, pokiaľ ide o prepravu osôb a iné transakcie uvedené v uvedenom bode. Vzhľadom na účinok uvedených transakcií na celkový základ vlastných zdrojov Talianska založených na DPH by administratívna záťaž spojená s takýmto výpočtom bola pravdepodobne neprimeraná. Taliansko je schopné uskutočniť výpočet s použitím približných odhadov pre uvedenú kategóriu transakcií. Taliansku by sa preto malo povoliť naďalej vypočítavať základ vlastných zdrojov založených na DPH s použitím približných odhadov, pokiaľ ide o prepravu osôb a iné transakcie uvedené v časti B bode 10 prílohy X k smernici 2006/112/ES.
                  
               
                     (4)
                  
                  
                     Z dôvodu transparentnosti a právnej istoty je vhodné platnosť povolenia časovo obmedziť,
                  
               PRIJALA TOTO ROZHODNUTIE:
         
            Článok 1
            Na účely výpočtu základu vlastných zdrojov založených na DPH sa Taliansku od 1. januára 2020 do 31. decembra 2024 povoľuje používať približné odhady, pokiaľ ide o prepravu osôb a iné transakcie uvedené v časti B bode 10 prílohy X k smernici 2006/112/ES.
         
         
            Článok 2
            Toto rozhodnutie je určené Talianskej republike.
         
         
            V Bruseli 19. januára 2021
            
               
                  Za Komisiu
               
               Johannes HAHN
               
                  člen Komisie
               
            
         
         
            (1)  Ú. v. ES L 155, 7.6.1989, s. 9.
         
            (2)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
         
            (3)  Vykonávacie rozhodnutie Komisie (EÚ, Euratom) 2015/2190 z 25. novembra 2015, ktorým sa Taliansku povoľuje používať určité približné odhady na výpočet základu vlastných zdrojov založených na DPH (Ú. v. EÚ L 312, 27.11.2015, s. 24).